Pa in hof oor naakfoto’s van tweelingArgieffoto (Foto: Pexels, Pixabay) ŉ 44-jarige man wat daarvan beskuldig word dat hy pornografiese materiaal van sy agtjarige tweelingdogters versprei het, verskyn Vrydag weer in die Port Elizabeth-landdroshof. Die man van Lorraine in Port Elizabeth se naam mag nie genoem word nie om die identiteit van sy kinders te beskerm. Hy staan tereg op drie aanklagte wat verband hou met die vervaardiging, verspreiding en besit van kinderpornografie. Volgens die klagstaat het hy naakfoto’s van sy dogters geneem en dit op die internet versprei. Daar is na bewering ook baba- en kinderpornografie op sy skootrekenaar gevind. Die man is in November 2016 deur die SAPD se eenheid vir gesinsgeweld, kinderbeskerming en seksuele misdrywe vasgetrek. Hy is tans uit op borgtog van R10 000.